KIFUNDWA 21
Lelo Betele I Bika?
Betele i dijina dya mu Kihebelu dishintulula’mba “Njibo ya Leza.” (Ngalwilo 28:17, 19, kunshi kwa dyani mu Nwt) Dino dijina i dyendele’mo kwita mobo engidijibwa na Batumoni ba Yehova ntanda yonso mwanda wa kuludikila’mo mwingilo wa busapudi ne kwiukwatakanya. Kitango Kyendeji kingidilanga ku kité kya ntanda yonso kidi mu New York, mu Amerika, kwine’kwa ko kuludikilwa mwingilo wingilwa mu mabilo a misambo adi mu matanda mavule. Boba bengila mu ano mobo betwanga mu kikonge bu kisaka kya Betele. Bashikete ne kwingila umbumo pamo bwa kisaka kimo, badīla pamo, kadi bebunga pamo mwanda wa kwifunda Bible.
I kifuko kya pa bula kidi’mo bantu bepāne bashikete mu kisaka. Mu Betele ne Betele mudi bana-balume ne bana-bakaji bene Kidishitu bepāne mwanda wa kulonga kiswa-mutyima kya Leza ne kwingidila kitatyi kyonso tumweno twa Bulopwe. (Mateo 6:33) I kutupu nansha umo ufutwanga lupeto, inoko bonso bapebwanga mwa kulāla ne byakudya kadi ne kadyeya mwa kusokwela tubisakibwa twabo. Muntu ne muntu ku Betele udi na mwingilo wapelwe, shi mu bilo, shi ku mpishi, shi mwa kudīla. Bamo bengilanga ku kitampilo kya mabuku, nansha ku kukundula mobo, ku kukenda bisandi, ku kulongolola bintu, ne bikwabokwabo.
I kifuko kya mingilo mivule ya kukwatakanya busapudi bwa Bulopwe. Kitungo kinekine kikadile’ko Betele ne Betele i kya kulombola bantu bavule bubine bwa mu Bible. Mu bino byobalupula, mubadilwa ne kano kakitabo. I kalembwe mu bwendeji bwa Kitango Kyendeji, kupwa batuma’ko kupityila ku Entelenete ku bisumpi bya bwalamuni tutwa na tutwa kujokoloka ntanda yonso, katampwa na mashini atampa lubilo adi mu bitampilo bya mu Mabetele amoamo, ne kutumwa mu bipwilo 110 000 ne kupita. Mu ino mingilo yonso, kisaka kya Betele ne Betele kikwatakanyanga mwingilo wa kampeja-bukidi kupita yonso
Le i bāni bengilanga ku Betele, ne bebakwashanga namani?
Le Betele ne Betele ikwatakanyanga mwingilo’ka wa kampeja-bukidi?
swh_Latn lin_Latn bem_Latn lua_Latn bem_Latn lua_Latn lua_Latn